ขสมก.ปรับรถเมล์ให้สอดคล้องตามเหตุการณ์เฉพาะหน้า
ขสมก.สรุปสถานการณ์ตลอดวัน ต้องปรับการเดินรถรับเสื้อแดง ตัดเสริมรถ 50 เส้นทาง หยุดเดินรถ 3 เส้นทาง
3 เม.ย. 2553

ขสมก.สรุปสถานการณ์ตลอดวัน ต้องปรับการเดินรถรับเสื้อแดง ตัดเสริมรถ 50 เส้นทาง หยุดเดินรถ 3 เส้นทาง
นายนเรศ บุญเปี่ยม ผู้ช่วยผู้อำนวยการฝ่ายการเดินรถ องค์การขนส่งมวลชนกรุงเทพ (ขสมก.) เปิดเผยว่า สถานการณ์การชุมนุมของกลุ่มเสื้อแดงมีการเปลี่ยนแปลงตั้งแต่เวลา 9.00 น. ช่วงที่กลุ่มผู้ชุมนุมเคลื่อนตัวจากสะพานผ่านฟ้าลีลาศ-ราชประสงค์ และมีบางส่วนแยกออกไปยังถนนวิภาวดีและสุขุมวิท ซึ่งทำให้การจราจรติดขัดจำนวนมากส่งผลกระทบต่อการให้บริการของขสมก. ในช่วงเช้า-เที่ยง โดยขสมก.ต้องตัดรถเป็นเสริม 25 เส้นทาง และหยุดเดินรถ 3 เส้นทางได้แก่ สาย 12, 18 และ 556
หลังจากนั้น ในช่วงเที่ยง-เวลา 15.00 น. หลังจากกลุ่มผู้ชุมนุมเคลื่อนตัวปักหลักบริเวณสี่แยกราชประสงค์แล้ว ขสมก.ได้ปรับรถตัดเสริมจำนวน 35 เส้นทาง หยุดเดินรถ 16 เส้นทาง จนถึงเวลาประมาณ 17.00 น. สถานการณ์เริ่มคงที่ ทำให้ขสมก.สรุปการบริหารจัดการเดินรถโดยตัดเสริมรถจำนวนทั้งสิ้น  50 เส้นทาง และหยุดเดินรถ 3 เส้นทาง คือ 54, 204  และ 554                   
“หากกลุ่มผู้ชุมนุมปักหลักบริเวณสี่แยกราชประสงค์ จะส่งผลกระทบในเส้นทางการเดินรถขสมก. อาทิ ถนนสุขุมวิท รถเมล์สาย 2, 22, 23, 15 ฯลฯ  ถนนราชดำริ รถเมล์สาย 93,104 ฯลฯ ถนนสาธรเหนือ รถเมล์ สาย 4, 45, 47 ฯลฯ  อย่างไรก็ตาม ขสมก.ยืนยันให้บริการรถเมล์ตามปกติ แต่อาจมีการปรับเส้นทางเพื่อหลีกเลี่ยงเส้นทางที่กลุ่มผู้ชุมนุมเคลื่อนไหว” นายนเรศ กล่าว
ส่วนสายด่วน และสอบถามเส้นทางของขสมก. หมายเลข 184 นั้น สรุปยอดโทรเข้ามารวมกว่า 8,000 สาย โดยส่วนใหญ่สอบถามเรื่องการหลีกเลี่ยงเส้นทาง